Pavlova prva poslanica Korinćanima (Šarić)/Glava 8.
1 A za ono, što se žrtvuje idolima, znamo, jer svi imamo znanje. Znanje nadima, a ljubav izgrađuje. 

2 Ako li tko misli, da što zna, još nije upoznao, kako treba znati. 

3 A ako tko ljubi Boga, ovoga je on upoznao. 

4 A za jelo idolskih žrtava znamo, da idol nije ništa na svijetu, i da nema drugoga Boga osim jednoga. 

5 Jer ako bih i bilo takozvanih bogova, ili na nebu ili na zemlji, - kao što ima mnogo bogova i mnogo gospoda, - 

6 Ali mi imamo jednoga Boga Oca, od kojega je sve, i mi za njega, i jednoga Gospodina Isusa Krista, po kojemu je sve, i mi po njemu. 

7 Ali nemaju svi znanja. Neki naime, jer su navikli na idole sve do sada, jedu meso kao idolske žrtve, i savjest njihova, jer je slaba, kalja se. 

8 A jelo nas ne preporučuje Bogu, jer niti što gubimo, ako ne jedemo, niti što dobijemo, ako jedemo, 

9 A gledajte, da kako ova sloboda vaša ne navodi na spoticanje slabima! 

10 Jer ako tko tebe, koji imaš znanje, vidi u idolskom hramu gdje sjediš za stolom, neće li njegova savjest, budući da je slaba, navesti da jede idolske žrtve? 

11 I zbog tvojega znanja poginut će slabi brat, za kojega je Krist umro. 

12 A tako kad se griješite o braću, i bijete njihovu slabu savjest, protiv Krista se griješite. 

13 Zato ako jelo navodi brata mojega na slabost, neću jesti mesa dovijeka, da se brat moj ne spotakne (i sagriješi). 

Pavlova prva poslanica Korinćanima (Šarić)